  Туспуктэм: Никита Иванов Майя Бывальцева 0+ 2-тӥ пӧсьтолэзе Шаркан ёросысь Быги гуртын финн-угор сиён-юонъя «Быг-быг» фестивальын табаньёслэсь «башня» пуктозы. Солэн ӝуждалаез 2-3 метр луоз. Со сярысь фестивалез радъясьёс ивортӥзы. « Лыдъямы, со понна 500 пала, оло, тросгес но, табань кулэ луоз, кӧт ик шурдэ! Али ми Россиысь рекордъёсын книгаен вераськиськом, пӧрмиз ке, «Быг-быгын» рекорд пуктом! » Жанна Ермолаева, «Быг-быг» фестивальлэн кивалтӥсез Куноос «башнялэн» ӝуждалаезъя малпанъёссэс вераны быгатозы. Кинлэн лыдпусэз матынгес луоз, со валтӥсь кузьымез басьтоз. Туэ ужрадэ Ямало-Ненец автоном округысь пӧрасьёс лыктозы, соос уйпал чорыглэсь строганина, пужей сӥль но тундраысь емышъёслэсь морс лэсьтозы. «Быг-быге» ялан пыриськись Москваысь пӧрась Юрий Габров меря калыклэсь сиён-юонзэ дасялоз. Оглом, фестивале лыктӥсьёсты трос пӧртэм ужрадъёс, сиён-юонъёс, мастер-классъёс, ӵошатсконъёс, финн-угор крезьгур возьмало. Пусъем, радъясьёс инкуазь сярысь сюлмасько, соин ик куноосты асьсэ тусьты-пуньыен лыкытны куро. Тодэ вайытом, 2021-тӥ арын «Быг-быг» фестивальын куноос дэмен гур пуктӥзы. Табере ӵапак отын «башнялы» табань пыжозы. Тегъёс: Удмуртия Шаркан сиён-юонъёс фестиваль Удмуртиысьтуризм Туризм  